–­ Захаров Петр, и нохчийн кIант, Дади-Юрт ягийна, хIаллакйича, цхьа бахьана а хIоьттина, кIелхьараваьлла висина ву. Юрт йохийна кхоалгIачу дийнахь оцу тIемахошна кара а вина, цара шайца дIавигна ву иза. Кхузахь, хIинца Яздархойн союз йолчу меттехь Ермолов Алексейн (кIентан Iуналла дан шена тIелаьцначу) цIа хилла, цигахь Iийна иза (Захаров) шина шарахь. Кхузахь хIинца цунна лерина хIоттийна хIоллам а бу, иза цига хIоттабайта гIерташ дикка къахьегна ас. Ткъа и Захаров Петр ша да-нана а, йиша-ваша а доцуш, мотт а ца хууш, шен цIе а ца хууш хилла оцу хенахь. Иштта кхузара дIавигина ву иза. Мухха делахь а, шен юрт а, мохк а, шен къам а а ца дицдеш чекхваьлла иза, жима волуш дуьйна къонах хилла ву иза. Иза цуьнан кехаташ дешча а, цо дехкина долчу суьрташка хьаьжча а, цуьнан дахар теллича а, цуьнан чIогIа деша лаам хилла хиларе хьаьжча а хуур ду. Хаъане а йоза-дешар хууш ца хилла иза, я деша аьтто а ца хилла цуьнан. Ас архивехь болх бечу хенахь, М.Лермонтовн а, иштта кхиболчу, цуьнан заманахьлерчу, цунах гонах хиллачу нехан кехаташ, йозанаш дешча а го иза иштта хиллий. Цара массара а нийса яздо, ткъа цуьнан (Захаровн) дуккха а гIалаташ карадо. Делахь а, даима массо а Iилманна (экономика, хими, политэкономика, и.кх.дI.а) тIаьхьакхиа гIерташ, деша лууш, чIогIа яхь йолуш хилла иза. Цунах лаьцна долчу кехаташ тIехь а ду иза яздина. Шен кхин рицкъ доций хууш, ша диннарг бен кхин шен хIумма а доций хууш хилла цунна. Кхуза (Нохчийчу) ван а гIиртина иза оцу хенахь. ТIаккха шен цIа ван некъ хир боций хиъча, Итале дIаваха а гIиртина иза. Винчу хенахь дуьйна чIогIа цомгаш а хилла иза, дукха цамгарш лехьийна цо. Делахь а, и ерриге халонаш ша мел лайнехь а, дагца а, сица а, ойланца а, цIийца а нохчи а волуш, доьналлица чекхваьлла иза.